ከዚህ አለም በሞት የተለዩት ታጋይ አለማየሁ ለህዝቦች መብት ሲታገሉ ያለፉ መሪ እንደነበሩ ጠቅላይ ሚኒስትር ሀይለማሪያም ገለፁ
አዲስ አበባ የካቲት 29/ 2006 (ዋኢማ) – የኦሮሚያ ክልል ርዕሰ መስተዳደርና የኦህዴድ ሊቀመንበር የነበሩት አቶ አለማየሁ አቶምሳ ለህዝቦች መብት በቆራጥነት ሲታገሉ ያለፉ ታላቅ መሪ እንደነበሩ የኢፌድሪ ጠቅላይ ሚኒስትርና የኢህአዴግ ሊቀመንበር አቶ ሃይለማሪያም ደሳለኝ ገለጹ።የጓድ አለማየሁ አቶምሳ አስከሬን አሸኛኘት ስነ-ስርዓት ዛሬ በአዲስ አበባ ስታዲየም በተካሄደበት ወቅት ጠቅላይ ሚኒስትር ሃይለማርያም ደሳለኝ ባደረጉት የሀዘን መግለጫ ታጋይ አለማየሁ የደርግ ጨቋኝ ስርዓትን ከመጣል ጀምሮ ህይወታቸው እስካለፈበት ጊዜ ድረስ ለህዝቦች መብት፣ ዕድገት፣ ሰብአዊና ዴሞክራሲያዊ መብቶች መከበር ሲታገሉ የነበሩ ቆራጥ መሪ ናቸው።ጓድ አለማየሁ አቶምሳ በሕይወት ዘመናቸው የከፈሉት መስዋትነት ለሁሉም ዜጋ አርአያ የሚሆን ተግባር ነው ያሉት ጠቅላይ ሚኒስቴር ኃይለማሪያም የታጋይ አለማየሁ መስዋዕትነት ኢህአዴግ/ኦህዴድን ይበልጥ ለታላቅ ትግል የሚያነሳሳና ለሃገሪቱ ሕዳሴ ዳግም ቃል እንድንገባ የሚያደርግ ነው ብለዋል።ጓድ አለማየሁ በሃገሪቱ ብሎም በኦሮሚያ ክልል መልካም አስተዳደር፣ ልማትና ዲሞክራሲ እንዲሰፍን የላቀ ሚና ከተጫወቱ ቆራጥ መሪዎች አንዱ ናቸው ያሉት ጠቅላይ ሚኒስትር ኃይለማሪያም ለዓላማቸው የቆሙ ፅኑና ቆራጥ ጠንካራ ታጋይ እንደነበሩ ተናግረዋል።አቶ አለማየሁ የአብዮታዊ ዴሞክራሲያዊ መስመር ተጠናክሮ እንዲቀጥል፣ ግልፅነትና ተጠያቂነት ያለው የህዝብ አገልጋይነት ስሜት የተላበሰ መንግስታዊ መዋቅር ለመፍጠር በሚደረገው ጥረት ከፍተኛ አስተዋፅኦ ያደረጉ መሪ ከመሆናቸውም በላይ የኪራይ ሰብሳቢነት በመታገል በኩልም ከፍተኛ አስተዋፅኦ ያደረጉ ታላቅ መሪ ነበሩ ብለዋል።በታጋዮች መስዋትነት በመላው ሀገሪቱ ልማትና ዴሞክራሲ እየተረጋገጠ ይገኛል ያሉት ጠቅላይ ሚኒስትር ኃይለማሪያም በጓድ  አለማየሁ አቶምሳ ዜና ዕረፍት ጥልቅ ሀዘን ለተሰማቸው ለመላው የኢትዮጵያ ህዝብ፣ ለትግል አጋሮቻቸው፣ ለኦህዴድ ኢህአዴግ አባላትና ደጋፊዎች እንዲሁም ለቤተሰቦቻቸው መፅናናትን ተመኝተዋል።በሽኝት ስነ ስርዓቱ ወቅት የድርጅቱ ሊቀመንበር የሆኑት አቶ ሙክታር ከድር የታጋይ አለማየሁን የህይወት ታሪክ ያቀረቡ ሲሆን፤ በዚህም አቶ አለማየሁ የአራት ልጆች አባት እንደነበሩ ተጠቁሟል።ጋይ አለማየሁ አቶምሳ ያጋጠማቸውን ህመም በሀገር ውስጥና በውጭ ሀገር ህክምና ሲረዱ ቢቆዩም በተወለዱ በ45 ዓመታቸው የካቲት 27 ቀን 2006 ዓ.ም ከዚህ አለም በሞት ተለይተዋል።